“ኢትዮጵያ በሱዳንና በደቡብ ሱዳን መካከል ያለውን አለመግባባት ለመፍታት የምታደርገውን ጥረት ትቀጥልበታለች”-ጠ/ሚ ኃይለማርያም
 ኢትዮጵያ በሱዳንና በደቡብ ሱዳን መካከል ያለውን አለመግባባት ዘላቂ በሆነ መንገድ ለመፍታት የምታደርገውን ጥረት እንደምትቀጥልበት ጠቅላይ ሚኒስትር ኃይለማርያም ደሳለኝ አረጋገጡ። ጠቅላይ ሚኒስትር ኃይለማርያም ትናንት ምሽት ከሱዳን ፕሬዚዳንት ፊልድ ማርሻል ኦማር ሐሰን አልበሽር የሚመራውን የልዑካን ቡድን በጽህፈት ቤታቸው ካነጋገሩ በኋላ በሰጡት መግለጫ ኢትዮጵያ በሁለቱ ሱዳኖች መካከል እልባት ያላገኙ ችግሮችን ለመፍታት የተቻላትን ሁሉ ታደርጋለች። አገሮቹ ችግሮቻቸውን ለመፍታት በየጊዜው ስምምነት ቢያደርጉም ሰላምን በዘላቂነትና በአስተማማኝ መልኩ ለማምጣት ችግሮች እንደሚታዩ አመልክተው፣ ኢትዮጵያ በአቅሟ ድጋፍ በማድረግ ችግራቸውን ለመፍታት እንደምታግዛቸው አስታውቀዋል። አንደኛው አገር በሌላኛው አገር የሚንቀሳቀሰውን አማጺ ኃይል ይረዳል የሚሉ ክሶች ከሁለቱም አገሮች እንደሚቀርቡ ያስረዱት አቶ ኃይለማርያም፣ አገሮቹ ያቀረቧቸውን ክሶች የሚያጣራ ኮሚቴ በአስቸኳይ እንደሚቋቋምም አመልክተዋል። የአፍሪካ ኅብረት ከፍተኛ ሸምጋዮች ቡድን ችግሩን ለመፍታት ከዛሬ ጀምሮ በሚያደርገው ስብሰባ በጉዳዩ ላይ መከሮ የመፍትሄ ሐሳቦች ያቀርባል ተብሎ እንደሚጠበቅም ተናግረዋል። መሪዎቹ ቡድኑ በሚያቀርባቸው ሐሳቦችና ውሳኔዎች ላይ በመመስረት በተቻለ ፍጥነት ተሰብስበው መፍትሄ የሚያፈላልጉበት የመሪዎች ጉባዔ መፍጠር አስፈላጊ እንደሚሆንም ጠቅላይ ሚኒስትር ኃይለማርያም ለሱዳንና ለኢትዮጵያ መገናኛ ብዙኃን ባለሙያዎች ገልጸዋል። መሪዎቹ በጉባዔያቸው የሚያስተላልፏቸው ውሳኔዎች በአገሮቹ መካከል ሰላማዊ ግንኙነትን ለመፍጠር ወሳኝነት እንደሚኖረውም አስረድተዋል። ፕሬዚዳንት አልበሽር ከጠቅላይ ሚኒስትር ኃይለማርያም ጋር በነበራቸው ቆይታ በኢትዮጵያና በሱዳን መካከል ባለው የጋራ ግንኙነት ላይ እንደተነጋገሩ አስታውቀዋል። በሱዳንና በደቡብ ሱዳን መካከል ያለው ግንኙነት በሚሻሻልባቸው መንገዶች ላይ ወስደው መመካከራቸውንና በዚህም ቀደም ሲል የተደረሱ ስምምነቶች አተገባበርን መነጋገራቸውንም ገልጸዋል። ኢትዮጵያ በሱዳን አጠቃላይ ስምምነትና ከዚያ በኋላ በሱዳንና በደቡብ ሱዳን መካከል በተደረሱ ድርድሮች ባላት ሚና ላይ መወያየታቸውን ተናግረዋል። ከጠቅላይ ሚኒስትር ኃይለማርያም ጋር የነበራቸው ውይይት በስምምነቶቹ አፈጻጸም ላይ ያጋጠሙ ችግሮችን ለማቃለል ጠቃሚ የሐሳብ ልውውጥ እንደተደረገበትም አስረድተዋል። በሁለቱ አገሮች ሰላምና መግባባት በመፍጠር በጉርብትና ለመኖር እንዲችሉ ስምምነቶቹን መተግበር ወሳኝነት እንዳለው ያመለከቱት ፕሬዚዳንት አልበሽር ችግሮቹን ለመፍታት ጥረት እንደሚያደርጉም አረጋግጠዋል ሁለቱ አገሮች መካከል በዚህ ዓመት መግቢያ ላይ አዲስ አበባ ውስጥ የተደረሰው ስምምነት ለማስፈጸም የጋራ እንቅስቃሴ ማድረግ ወሳኝነት እንዳለው ቢያምኑም፤በአፈጻጸም ሂደት የሚያጋጥሙ ችግሮችን ለመፍታት በየጊዜው እየተወያዩ መሆናቸውን የኢትዮጵያ ዜና አገልግሎት ዘግቧል።